La Nau acull la Plaça del Llibre fins el 22 de desembre

## La Nau acull la Plaça del Llibre fins el 22 de desembre

Darrera edició de La Plaça del Llibre celebrada al Jardí Botànic UV.

Del 19 al 22 de desembre, el Centre Cultural La Nau acull la 12a edició de la Plaça del Llibre de València, organitzada per la Fundació FULL – Fundació pel Llibre i la Lectura. La Universitat de València ha volgut reservar el seu espai històric i el més emblemàtic per una edició molt especial. El sector editorial valencià, que s’ubica en bona part en la comarca de l’Horta Sud, s’ha vist seriosament afectat per la DANA.

L’espai de la Universitat de València reuneix el major aparador de literatura en valencià, amb la participació de més de 50 editorials integrades en una exposició de títols per a tota mena de públic. Aquesta edició de Plaça del Llibre de València 2024, prevista en un inici per a octubre i ajornada per la DANA, serà també la més solidària, amb part de la recaptació destinada a llibreries afectades per la tragèdia.

Dins del programa d’activitats, la fira proposa presentacions, recitals, taules redones i tallers per a públic adult, juvenil i infantil, que durant els quatre dies de l’esdeveniment es podran gaudir a l’Aula Magna, el Claustre i altres sales del Centre Cultural La Nau.

La Plaça del Llibre de València comença dijous 19 amb el lliurament dels seus premis d’enguany, dins de la inauguració de la cita. El poeta i bibliotecari **Ramon Guillem**, l’editora **Dolors Pedrós** (Edicions 96) i la família **Andrés Lorente Anyó** són els guardonats en les categories de Trajectòria Literària, Trajectòria Editorial i Difusió de la Cultura Valenciana, respectivament.

La figura de **Vicent Andrés Estellés** serà un dels seus fils conductors amb motiu del centenari del seu naixement, amb la presentació diumenge d’obres com ‘Paraules per a tothom. Estudis sobre Vicent Andrés Estellés’, de **J. Àngel Cano** i **Ferran Carbó**, o de la revista ‘Full de lectura 04. Un entre tants. Recordant Estellés’, de Fundació FULL.

Dins de les novetats literàries, destaca la presentació divendres de ‘Renàixer del fang’, l’obra que arreplega testimonis narratius sobre la tragèdia de la DANA, amb **Arantxa Carceller** i **Eva Vázquez**, llibreteres de La Moixeranga de Paiporta, junt a **Cristina Durán**, il·lustradora del llibre; **Esperança Camps**, periodista i autora; **Ricard Peris**, editor d’Andana; i **Joan Carles Girbés**, editor d’Ara Llibres. En aquesta línia, també divendres hi haurà el berenar-tertúlia ‘Tasta el Valencià: llibres i estimes’, organitzat per activistes de l’Horta Sud.

Unes altres activitats, de les més de 50 que hi ha previstes aquests dies a La Nau, són: la taula redona ‘L’aventura del llibre català. 550 anys des del primer llibre en català imprés a València’, amb **Lourdes Toledo** i **Josep Gregori**, o el recital poètic ‘Lingua Mater’, l’antologia de 12 dones poetes, coordinada per **Pura Peris**.

Diumenge serà el dia del públic juvenil, amb presentacions com la d’*Un estiu*, de Clàudia Serra, el taller de manga ‘Revolució Kawaii: Hiki No Kawaii’, de **Mario Romeu**, o la taula redona sobre Literatura juvenil *queer*, a càrrec de **Mercè Pérez** i **Mercè Climent**, de Sembra Llibres.

La Plaça del Llibre de València està organitzada per la Fundació FULL – Fundació pel Llibre i la Lectura, en col·laboració amb l’Associació d’Editorials del País Valencià, Acció Cultural del País Valencià, l’Associació d’Escriptors en Llengua Catalana, Escola Valenciana, la Universitat de València i la plataforma CENT d’Estellés, i compta amb el suport de la Generalitat Valenciana, l’Ajuntament de València, Diputació de València, la Generalitat de Catalunya i el Ministeri de Cultura del Govern d’Espanya.

La Plaça del Llibre, especialment en aquesta edició, esdevé una oportunitat única de comprar llibres per Nadal i mostrar la solidaritat alhora.

Més informació:

Arxivat en:
Lletres
, Cultura

## Altres Notícies

Antonio Muñoz Molina i Elvira Lindo clausuren el curs de l’Aula de Narratives de la Universitat de València

La Universitat de València ret homenatge a la figura de Lluís Alcanyís en el 525 aniversari de l’Estudi General

La Universitat de València participa en la 84ª Feria del Libro de Madrid

Cercar

## Cerca avançada

Tipus
Cultura - Altres activitatsCultura - CinemaCultura - Congressos i jornadesCultura - Conferències i debatsCultura - ExposicionsCultura - LletresCultura - MúsicaCultura - PatrimoniCultura - Premis i convocatòriesCultura - Arts escèniquesEsportsEstudisInstitucionalRecercaCultura - Universitat-Societat

---

Formats
EntrevistaOpinióReportatge

Per data (format: dd/mm/aaaa)
Del
Al

S'ha d'omplir els dos camps

Cercar
Cercar